ΓΡΑΠΤΗ ΕΡΩΤΗΣΗ E-3592/98

υποβολή: Jan Mulder (ELDR) προς την Επιτροπή

(3 Δεκεμβρίου 1998)

Θέμα: Προβλεπόμενη ποσόστωση για το κρέας των πουλερικών από τη Γενική Συμφωνία Δασμών και Εμπορίου (GATT)

Λαμβάνοντας υπόψη τις εξελίξεις, σύμφωνα με τις οποίες υπάρχει όλο και μεγαλύτερη τάση τεμαχισμού των σφαγίων πουλερικών, καθώς και την προστιθέμενη αξία και τις θέσεις εργασίας που δημιουργούνται από το γεγονός αυτό, είναι θεμελιώδους σημασίας να φυλαχθεί σημαντικό μέρος αυτής της ποσότητας για την εξαγωγή κομματιών πουλερικών. Στο πλαίσιο της μείωσης της συνολικής ποσόστωσης γι' αυτήν τη χρονιά, η Επιτροπή επέλεξε να ελαττώσει κατά 6 % τη μερική ποσόστωση των ατεμάχιστων νεοσσών και κατά 37 % την αντίστοιχη ποσόστωση για τα κομμάτια πουλερικών.

1. Έχει υπόψη της η Επιτροπή τη σημασία των επιστροφών κατά την εξαγωγή κομματιών πουλερικών και, επιπλέον, συμφωνεί ότι ο τεμαχισμός των πουλερικών είναι μια εξέλιξη, η οποία λόγω της προστιθέμενης αξίας αυτών των δραστηριοτήτων, αξίζει να λάβει ενθάρρυνση καθώς και ότι αυτή η υποστήριξη πρέπει να αντικατοπτρίζεται στην πολιτική επιστροφών της ΕΕ;

2. Γνωρίζει η Επιτροπή ότι η ευρεία πλειοψηφία της Ευρωπαϊκής Ένωσης Βιομηχανιών Πουλερικών ενέκρινε τη διαίρεση της συνολικής ποσόστωσης σε μερική ποσόστωση της τάξης των 28.700 τόνους για τους ατεμάχιστους νεοσσούς και σε αντίστοιχη ποσόστωση της τάξης των 60.000 τόνων για τα κομμάτια πουλερικών, γεγονός το οποίο θα αντιπροσώπευε μια σχετικά ισόποση ποσοστιαία μείωση;

3. Προτίθεται η Επιτροπή, χάρη των επιστροφών, να αυξήσει την εξαγώγιμη ποσότητα κομματιών πουλερικών προς τρίτες χώρες εις βάρος της ποσόστωσης των ατεμάχιστων νεοσσών;

Απάντηση του κ. Fischler εξ ονόματος της Επιτροπής

(28 Ιανουαρίου 1999)

Ο τεμαχισμός σφαγίων πουλερικών γίνεται όλο και πιο συνήθης, σε απάντηση των αλλαγών που σημειώνονται στη ζήτηση των καταναλωτών στην Κοινότητα. Πρόκειται για μια πρακτική που ισχύει περισσότερο για τις γαλοπούλες παρά για τα κοτόπουλα.

Η κοινοτική πολιτική εξαγωγών στον τομέα του κρέατος πουλερικών καθορίζεται σε μεγάλο βαθμό από τις δεσμεύσεις της Κοινότητας όσον αφορά τις εξαγωγές της στο πλαίσιο του Παγκόσμιου Οργανισμού Εμπορίου (ΠΟΕ), ο οποίος προβλέπει ετήσια μείωση κατά 30.000 τόνους του εξαγωγικού όγκου που τυγχάνει επιστροφών. Το 1998/1999, μόνο 345.400 τόνοι ή 30 % των εξαγωγών κρέατος πουλερικών δύνανται να τύχουν επιστροφών.

Η συνολική αυτή ποσότητα κατανέμεται από την Επιτροπή σε διάφορες κατηγορίες προϊόντων με ευέλικτο τρόπο με ενδεικτικά ανώτατα όρια στα οποία λαμβάνονται υπόψη η κατάσταση της αγοράς και η οικονομική σημασία των εν λόγω προϊόντων, όπως καθορίζεται στο άρθρο 8 παράγραφος 4 του κανονισμού (ΕΟΚ) 2777/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του κρέατος πουλερικών(1).

Για το λόγο αυτό, το μεγαλύτερο μέρος των 345.400 τόνων προορίζεται σήμερα για ολόκληρα κοτόπουλα, δεδομένου ότι ολόκληρες περιοχές στην Κοινότητα εξαρτώνται από αυτές τις εξαγωγές. Οι ετήσιες ποσοτικές μειώσεις που απορρέουν από τις δεσμεύσεις των εξαγωγών του ΠΟΕ δεν είναι δυνατόν, ως εκ τούτου, να είναι ίδιες για όλες τις κατηγορίες προϊόντων. Στο πλαίσιο αυτό δεν πρέπει να παραβλεφθεί το γεγονός ότι χαμηλής αξίας προϊόντα, τα οποία ετύγχαναν χαμηλών επιστροφών πριν από το 1995, αλλά δεν είναι επιλέξιμα για επιστροφές από τις αρχές του 1995, εξάγονται σε όλο και μεγαλύτερες ποσότητες παρά το ότι δεν χορηγείται γιάυτά καμία επιστροφή.

(1) ΕΕ L 282 της 1.11.1975.